49. schôdza NR SR - 12.deň - A. dopoludnia
Dátum: 2026-04-30
Poslanec: Šipoš, Michal (SLOVENSKO)
Druh vystúpenia: Vystúpenie

128. Ďakujem pekne. Dámy a páni, kolegovia a kolegyne, chcem vám predložiť zákon, alebo v podstate s kolegami z hnutia SLOVENSKO predkladáme zákon o tom, aby bol v herniach, v kasínach zákaz používania alkoholu a fajčenia. Asi každý z vás, ktorí ste videli nejaké to kasíno alebo možno ste niektorí aj boli, možno máte nejakých blízkych v rodine, známych, možno susedov, ktorí prepadli gamblingu, prepadli hazardu, viete, že tie herne a kasína majú veľmi sofistikovane nastavený systém, ako udržať tých hráčov vo svojich herniach, ako im "spríjemňovať" to prostredie. Je to veľakrát urobené tak, že v tých herniach nie sú okná. Stále je tam vytvorený dojem, že ako keby sa ten čas nehýbal. Nemáte šancu si uvedomiť, že už vlastne prebehol celý deň a vy ste stále tam a snažíte sa vyhrať. Tak okrem toho sú tam používané aj také manipulatívne techniky, ako je napríklad, že v pozadí padajú mince a vy máte pocit, že niekto, kto je tam, nejaký váš kolega alebo nejaký spoluhráč vyhráva a padajú mu tie mince a vy už len čakáte, kedy vám budú padať tie mince tiež. No a samozrejme je tam spríjemňované, teraz poviem zase v úvodzovkách, to prostredie tým, že dokonca vám núkajú alkohol, cigarety a môžete nielen prepadnúť gamblingu, ale ešte si aj udržiavate závislosť na cigaretách, na alkohole a celé je to veľmi dômyselne premyslené v tom, aby vás tam udržali, aby ste tam čo najviac peňazí minuli. A snažia sa tým ľuďom, tým chudákom, ktorí tam prehrávajú tie svoje peniaze a nielen svoje, ale aj najmä svojich rodín, sú to mnohokrát ľudia, ktorí jednoducho ožobračia, nakoniec okradnú vlastnú rodinu a najviac potom trpia tí rodinní príslušníci. Samozrejme aj ten dotyčný hráč v úvodzovkách. Hráč, pretože to nie je hráč, ale to je v podstate otrok tohto gamblingu a týchto herní. A my sa dlhodobo snažíme v hnutí SLOVENSKO prichádzať s návrhmi, ktoré obmedzujú hazard, ktoré sa snažia dať príležitosť obciam, mestám, aby rozhodli, či chcú na svojom území herne, hazard, automaty, alebo to nechcú. A vďaka aj našej iniciatíve dnes sa obce a mestá, je ich už viac ako 200 na Slovensku, rozhodli zakázať alebo výrazným spôsobom obmedziť hazard. Keďže tu vidím aj kolegov, pár kolegov z koalície, tak oni majú tú väčšinu, oni momentálne vládnu. Oni môžu rozhodnúť o tom, či aj tento zákon prejde. Takže sa budem prihovárať aj im a budem apelovať na zdravý rozum. Cieľom tohto zákona je, aby sme obmedzili používanie a zakázali používanie cigariet a alkoholu v týchto herniach, aby keď už tam ten človek je a chce hrať, aby jednoducho nebol pod vplyvom návykových látok a ešte ho v podstate nedoklepli cez tie cigarety a ten alkohol. Je to, samozrejme, spísané, ja vám to potom môžem prečítať aj ako dôvodovú správu, aby ste to mali exaktne napísané, ale tá základná myšlienka je práve v tom, aby sme tým ľuďom, ktorí sa tam už rozhodli ísť, aby sa aspoň pri triezvom rozume a nie pod rôznymi návykovými látkami nerozhodovali ešte horšie, pretože vieme, že v týchto herniach tí ľudia nehrajú. Títo ľudia tam prehrávajú peniaze. A veľa, veľakrát to končí tragicky. Takže toľko asi z mojej strany na úvod. Ak by ste mali záujem sa o tejto problematike baviť, kľudne, budem rád, keď sa zapojíte do tejto debaty a najmä by som poprosil názor koaličných poslancov, ktorí tu sú opäť len zo strany SMER. Sú tu, keď dobre počítam, piati zo strany SMER a poslanci z HLAS-u v pracovný deň nie sú v práci. A takisto nevidím tu ani poslancov zo strany SNS. Boli zvolení riadne, berú krásne platy, poslanecké, ale v pracovný deň vo štvrtok 30. 4. 12.28 h v robote nie sú. Takže aspoň tí poslanci, ktorí ste v práci, ktorí tu ste, ktorých zaujíma táto téma, ktorí vidíte tie riziká a poznáte možno takýchto ľudí, by som bol veľmi rád, keby ste sa vyjadrili, obzvlášť poslanci z vládnej strany, ktorí môžu rozhodnúť, či tento zákon prejde, alebo neprejde. Na úvod asi toľko. Ďakujem veľmi pekne.